29/07/2020 | Administración LocalMunicipal
Ares
Aprobación Ordenanza reguladora e fiscal do estacionamento regulado e da taxa pola súa utilización no Concello de Ares

Aprobada na sesión Plenaria extraordinaria-urxente de data 14 de xullo do 2020 a ORDENANZA REGULADORA E FISCAL DO ESTACIONAMENTO REGULADO E DA TAXA POLA SÚA UTILIZACIÓN NO CONCELLO DE ARES, dase publicidade á mesma ós efectos legais oportunos. Ares, 20 de xullo do 2020 O Alcalde-Presidente Asdo: Julio Ignacio Iglesias Redondo O 11 de marzo de 2020, a Organización Mundial da Saúde elevou a situación de emerxencia de saúde pública xerada pola expansión do coronavirus COVID-19 a nivel de pandemia internacional. Esta expansión está a xerar unha crise sen precedentes recentes na saúde pública que afecta a todos os sectores e individuos. As distintas administracións, organismos e institucións, nacionais e internacionais, tiveron que adoptar medidas drásticas e urxentes para a prevención e loita contra a pandemia. O feito de controlarse o brote inicial, tras o establecemento por parte do goberno central de 4 fases coas que completar a desescalada, e superarse a fase III, implicou que quedasen sen efecto as medidas extraordinarias derivadas do estado de alarma, pero iso debe comportar, con todo, a adopción, por parte das administracións competentes, das necesarias medidas de prevención que permitan seguir facendo fronte e controlando a pandemia, tendo en conta a subsistencia, aínda que atenuada, dunha situación de crise sanitaria. Neste sentido, a Xunta de Galicia, que asumiu de novo a xestión da saúde pública autonómica, ditou a RESOLUCIÓN do 12 de xuño de 2020, da Secretaría Xeral Técnica da Consellería de Sanidade, pola que se dá publicidade do Acordo do Consello da Xunta da mesma data, sobre medidas de prevención necesarias para facer fronte á crise sanitaria ocasionada polo COVID-19, unha vez superada a fase III do Plan para a transición cara a unha nova normalidade. Dentro da referida resolución, entre outras, establécense unha serie de obrigas de seguridade, hixiene e distancia social para o uso de praias. O apartado 3.30 do Anexo estipula no seu número 4 que “Os concellos poderán establecer limitacións tanto de acceso como de aforo nas praias a fin de asegurar que se poida respectar a distancia interpersoal de seguridade entre usuarios. Para iso poderán tamén establecer límites nos tempos de permanencia nas mesmas, así como no acceso aos aparcamentos en aras de facilitar o control do aforo das praias”. O Concello de Ares optou por limitar o aforo das praias, de intensa ocupación en período estival, controlando a posibilidade de aparcamento para as persoas usuarias que acudan en transporte privado ás mesmas. Para iso delimitáronse as superficies de aparcamento dispoñibles no termo municipal que darán servizo ás persoas non residentes que acudan a algunhas das praias do municipio en transporte privado, quen deberá adquirir un código que lles permita aparcar nas devanditas zonas nas horas puntas de asistencia aos areais e para cuxa obtención esixiráse o pago dun prezo. Esta obrigación só se establece para os tramos de maior afluencia de chegada aos devanditos areais, de 11 a 13 h e de 17 a 19 h. O resto de tramos horarios será de estacionamento libre para todos os vehículos. Os ingresos obtidos servirán, nun principio, para financiar os labores de ordenación do tráfico, así como de habilitación, conservación e mellora dos espazos habilitados para a circulación de vehículos e o seu estacionamento. Todo iso sen prexuízo da intención deste Concello de continuar cun sistema de regulación de acceso do tráfico rodado de non residentes para a época de verán, independentemente da presenza ou non de restricións sanitarias derivadas do Covid-19, coa finalidade de ordenar de maneira segura e racional todas as superficies susceptibles de aparcamento. O artigo 7 letra b) do Real Decreto Lexislativo 6/2015, do 30 de outubro, polo que se aproba o Texto Refundido da Lei sobre Tráfico, Circulación de Vehículos de motor e Seguridade Viario, atribúe aos concellos a regulación mediante Ordenanza Municipal de Circulación, dos usos das vías urbanas, facendo compatible a equitativa distribución dos aparcamentos entre todos os usuarios (residentes permanentes, temporais e non residentes ) coa necesaria fluidez do tráfico rodado e co uso peonil das rúas, así como o establecemento de medidas de estacionamento limitado, prestando especial atención ás necesidades das persoas con discapacidade que teñen reducida a súa mobilidade e que utilizan vehículos, todo iso co fin de favorecer a súa integración social. Nesta Ordenanza establécese por tanto, a regulación dos estacionamentos habilitados para ese efecto e que permitan controlar o aforo das praias pero tamén a regulación dos estacionamentos reservados para residentes en diversas zonas do municipio.1. A presente Ordenanza, con base no artigo 7 letra b) do Real Decreto Lexislativo 6/2015, do 30 de Outubro, polo que se aproba o Texto refundido da Lei sobre Tráfico, Circulación de Vehículos de motor e Seguridade Viario, no artigo 84.1 letra a) da Lei 7/1985, do 2 de abril, reguladora das Bases de Réxime Local, así como no artigo 127 en relación co 20 e seguintes do Real Decreto Lexislativo 2/2004, do 5 de marzo, polo que se aproba o Texto Refundido da Lei reguladora das Facendas Locais, regula a utilización do estacionamento de vehículos de tracción mecánica nas zonas delimitadas para o efecto así como o establecemento e réxime de exacción da taxa pola súa utilización. Estacionamento azul: de uso xeral, de pago e con franxas horarias na praia de Chanteiro, praia grande de Ares, praia para cans de Ares, praia de Seselle e praia do Raso. Estacionamento verde: de uso exclusivo para residentes e asimilados, nos centros urbanos e núcleos rurais do municipio. Estacionamento branco: de uso xeral, gratuíto e sen franxas horarias en todo o ámbito municipal.2. A Xunta de Goberno Local poderá modificar, ampliar ou reducir as zonas de aparcamento delimitadas, así como a tarificación contemplada na presente Ordenanza.3. Non está suxeito á taxa regulada nesta Ordenanza, e por tanto non requiren de ningunha autorización (código ou tarxeta) para estacionar ou parar no devandito aparcamento, os seguintes vehículos: a) Os vehículos que pertenzan ao Estado, Comunidades Autónomas, provincias e municipios que estean destinados exclusivamente á prestación dos servizos públicos da súa competencia. b) Os vehículos de representacións diplomáticas acreditadas en España, externamente identificados con placas de matrícula diplomática a condición de reciprocidade. c) Os vehículos destinados á asistencia sanitaria que pertenzan á Seguridade Social a Cruz Vermella e as ambulancias mentres estean a prestar servizo. d) Os vehículos de persoal de protección civil, funcionarios e persoal ao servizo do Concello de Ares mentres estean no exercicio das súas funcións ou aparcados tras o fin da xornada laboral á espera de comezar a seguinte. e) Os vehículos que conten con tarxeta de autorización de estacionamento nos lugares autorizados para o efecto para persoas con mobilidade reducida. A condición de suxeito pasivo da taxa, en concepto de contribuínte, recae nas persoas físicas e xurídicas, así como nas entidades a que se refire o artigo 35.4 da Lei 58/2003, do 17 de decembro, Xeral Tributaria, que gocen, utilicen ou aproveiten especialmente o dominio público local en beneficio particular. En concreto: 1. En calidade de contribuíntes, os condutores dos vehículos.2. Como responsable solidario do condutor do vehículo, o titular deste. Para estes efectos entenderase por titulares dos vehículos as persoas a cuxo nome figuren os mesmos no correspondente permiso de circulación. Contémplanse tres tipos de zonas de estacionamento. a) Neles establécense as seguintes tarifas: Todos os días da semana, de luns a domingo ambos inclusive: · Mañá de 11:00 horas a 13:00 horas: 1 euro · Tarde de 17:00 horas a 19:00 horas: 1 euro · Día completo: 2,50 euros b) Para o estacionamento nas zonas de aparcamento azul, dentro do horario indicado no apartado anterior e con independencia do tempo que dure a súa estancia no aparcamento, os vehículos deberán proverse con antelación do código que lles permita o estacionamento para cada franxa horaria mediante a súa adquisición a través da aplicación/ web habilitada para ese efecto. Para cada tramo poñeranse a disposición un número determinado de códigos en cada estacionamento azul. Cando se esgotaron os códigos dispoñibles, a aplicación/web non permitirá obter máis habilitacións de acceso ao aparcamento seleccionado. Facúltase á Xunta de Goberno Local para actualizar anualmente a tarifa conforme ás variacións do Índice Xeral de Prezos ao Consumo en termos interanuais, así como o número de códigos dispoñible para cada estacionamento limitado. c) Os vehículos de residentes e asimilados, segundo definición desta ordenanza, non estarán obrigados a obter os códigos que lles habiliten para estacionar nos aparcamentos azuis, podendo facelo de maneira directa e gratuíta. Dentro dos centros urbanos e núcleos rurais poderanse establecer estacionamentos limitados para vehículos de residentes e asimilados. Prevense catro tipos de tarxeta para residentes e asimilados: a) Residentes permanentes: a.1. Residentes empadroados en Ares e cuxos vehículos figuran no padrón aresano do Imposto de vehículos de tracción mecánica. Sen límite de tarxetas por vivenda. Deberán estar ao corrente de pago do imposto, así como ter ITV e seguro en vigor. a.2. Residentes empadroados en Ares e cuxos vehículos non figuran no padrón aresano do Imposto de vehículos de tracción mecánica. Máximo dúas tarxetas por vivenda. Deberán estar ao corrente de pago do imposto, así como ter ITV e seguro en vigor. b) Residentes temporais: b.1. Residentes non empadroados en Ares e cuxos vehículos figuran no padrón aresano do Imposto de vehículos de tracción mecánica. Sen límite de tarxetas por vivenda. Deberán estar ao corrente de pago do imposto, así como ter ITV e seguro en vigor. b.2. Residentes non empadroados en Ares propietarios dunha vivenda no municipio. Unha tarxeta por vivenda. Deberán estar ao corrente de pago do imposto así como ter ITV e seguro en vigor. b.3. Residentes non empadroados en Ares arrendatarios dunha vivenda ou aloxamento turístico en Ares (a acreditar por calquera medio válido en Dereito). Unha tarxeta por vivenda ou aloxamento só para o tempo que dure o arrendamento ou a estancia. Deberá estar ao corrente de pago do imposto así como ter ITV e seguro en vigor. c) Traballadores e empresarios das zonas afectadas pola regulación (hostalería, comercio, obras, servizos, etc., a acreditar por calquera medio válido en Dereito) non empadroados ou sen abono do IVTM en Ares. Unha tarxeta por matrícula, válida polo tempo de duración do contrato laboral (traballadores) ou mentres subsista a actividade (empresarios). Deberán estar ao corrente de pago do imposto así como ter ITV e seguro en vigor. d) Deportistas federados pertencentes a clubs do municipio non empadroados ou sen abono do IVTM en Ares que se despracen para realizar a práctica do seu deporte no municipio. Unha tarxeta por matrícula válida polo tempo de duración da ficha federativa. Deberán estar ao corrente de pago do imposto así como ter ITV e seguro en vigor.3. Estacionamentos brancos: de uso xenérico, gratuítos e sen franxas horarias en todo o ámbito municipal.1. O pago da taxa para estacionamento azul efectuarase mediante a adquisición do correspondente código na aplicación /web habilitada para ese efecto.2. Para a emisión da tarxeta que identifica os residentes e asimilados, que lles permitirá estacionar de maneira gratuíta nas zonas azuis e de maneira libre nas zonas verdes, deberanse cumprir todos os requisitos establecidos no artigo anterior. Todos os vehículos que ocupen praza nun estacionamento verde deberán ter colocado no salpicadeiro do mesmo e de maneira visible a tarxeta expedida polo concello que acredite que está autorizado para estacionar na devandita zona e na devandita data. Dita tarxeta poderá ter unha validez de ata 2 anos fiscais, contados do 1 de xaneiro ao 31 de decembro. Finalizado devandito prazo deberá procederse á súa renovación. A súa solicitude realizarase ante a Policía Local de Ares, que dispoñerá para ese efecto dun formulario normalizado que deberán cubrir e presentar cuberto e asinado, achegado a documentación correspondente, no rexistro municipal.1. As zonas de estacionamento azul sometidas a previo pago esténdense do 15 de xuño ao 15 de setembro de cada ano. O seu horario será de luns a domingo de 11:00 horas a 13:00 horas e de 17:00 horas a 19:00 horas.2. As zonas de estacionamento verde e branco serán válidas todo o ano.3. Autorízase, con todo, a carga e descarga por camións e furgonetas, que deberá efectuarse antes das 11:00 horas ou despois das 19:00 horas.4. Prohíbese acampar e pernoitar nos aparcamentos azuis a vehículos de calquera clase, incluídas as autocaravanas, durante todo o ano. Para a concreción dos vehículos cuxo estacionamento e parada é autorizable ou está excluído, deberase estar ás definicións contidas no Anexo II do Real Decreto 2822/1998, do 23 de decembro, polo que se aproba o Regulamento Xeral de Vehículos.1. Considéranse infraccións a esta Ordenanza: a) Estacionar en aparcamentos azuis sen o código de acceso preceptivo para a franxa horaria correspondente entre o 15 de xuño e o 15 de setembro de cada ano. b) Estacionar en aparcamentos verdes sen a tarxeta correspondente.2. Tamén se consideran infraccións, sen prexuízo da responsabilidade penal en que se puider incorrer, a manipulación, falsificación ou calquera outro uso fraudulento dos códigos ou tarxetas de estacionamento expedidos polo Concello de maneira tanto manual como automática.3. As infraccións a esta Ordenanza terán a consideración de leves conforme ao establecido na Ordenanza de Circulación, sempre que non se opoñan á normativa sobre tráfico, circulación e seguridade viaria vixente, sen prexuízo de que concorran con calquera outra infracción. Sen prexuízo da denuncia correspondente, o Concello poderá adoptar, nos supostos de infracción previstos no número 1 do artigo anterior, as medidas cautelares seguintes: 1. A inmobilización do vehículo en tanto non se identifique ao seu condutor.2. A retirada do vehículo segundo o disposto na Ordenanza reguladora da taxa polos servizos de inmobilización, retirada, depósito e custodia de vehículos (BOP 03.07.2020). 1. As infraccións recollidas no artigo sexto desta Ordenanza serán sancionadas cunha multa de 100 euros. Toda débeda orixinada polo pagamento desta taxa poderase esixir polo procedemento de constrinximento.2. O procedemento sancionador aplicable ás infraccións desta Ordenanza será o mesmo que o da Ordenanza de Circulación (BOP 11.10.2010) coas actualizacións normativas que resulten de aplicación. A presente Ordenanza entrará en vigor ao día seguinte da súa publicación no Boletín oficial da provincia da Coruña previo o cumprimento do establecido no artigo 65.2 da Lei 7/1985 do 2 de abril, reguladora das Bases de Réxime Local, de conformidade co establecido no artigo 70.2 da mesma Lei.